钦定古今图书集成/方舆汇编/职方典/第1383卷 > 《金粟泉记》黄士俊
## 钦定古今图书集成/方舆汇编/职方典/第1383卷 > 《金粟泉记》黄士俊

琼郡城外北隅有双泉焉，盖神奇古迹也。双泉者何？
宋学士苏长公所凿也。公以谪儋，寓居于琼，凿泉饮息，两泉相去咫尺，味甚异。嗣后郡守陆公建泂酌亭
于上，石刻“东坡双泉”四字。及李光谪居九年，有“曾是
双泉旧主人”之句。在元嘉泰二年，郡守万某重修，教
授蒋畹作记。然填废已久。即吾乡丘文庄亦有双泉
“湮没不可见”之叹。仅述之父老，指言东边一泉，时浮
粟粒，即今之金粟泉是也。噫嘻！由宋迄明，历几百馀
年。斯泉或兴或废，亦几百馀年。第其一种神奇之脉，
不可磨灭。前守翁某掘地应谶，欲兴缮而未竟，山灵
原有待也。待者为谁？豫章谢某也。公乘折冲樽俎之
暇，为舍郊访道之游，临泉之境，观泉之澜，问泉之奇，
饮泉之醇，玩泉之味，决眦荡胸，赏心不已。始鸠工聚
材，置庵增亭，买田开塘，设院养士题联勒石于其间，
而别驾潘某、司理傅某相与赞成，壮山之丽，萃人之
文，共图垂不朽胜概。夫危岩飞栋，洒青翠以延海霞
者，泉之空中楼阁也；穿亭上下，临二矅而来八风者，
泉之洞里乾坤也。十亩银塘，湛天光而倒云影者，泉
之文澜锦漪也。斋廊星灿，集弦诵以振《骚》《雅》者，泉之
洋洋金石声也。夫栖大士之神以传吾神，设诸灵之
化以过吾化，凿石龙，泻琼浆，所以活游龙之气也。泉
至此，不亦神奇乎哉？使泉而非神奇也，何以待太守
而点缀完满也？昔人谓：东山之墩，以有前谢某而增
重。予亦曰：“南国之泉以有后，谢某而效灵。”盖昔之视
今，犹今之视昔，其神奇不在山水，而在心精。心心各
具一如来，则人人自是一。东坡矧旧称奇甸，海南文
学，素号邹鲁。故吏斯土者多神君，毓斯土者多奇士。
乃今得太守之补炼修培，当若斯泉之流金而涌玉，
滚滚不竭然。因续《蒋公记》，以俟笔之史端。